Sena inga mwayanda kubala cibalo eeci mumwaambo wa %%?
Bbaibbele Lili a Intaneti | BBAIBBELE LYA BUSANDULUZI BWANYIKA MPYA
Sena inga mwayanda kubala cibalo eeci mumwaambo wa %%?
-
Mukwasyi wa Elimeleki walongela ku Moabu (1, 2)
-
Naomi, Olipa a Rute bafwidwa bamalumi (3-6)
-
Rute wakakatila kuli Naomi a Leza wakwe (7-17)
-
Naomi wapiluka ku Betelehemu a Rute (18-22)
1 Lino mumazuba aayo babetesi+ nobakali kubeteka, kwakaba nzala munyika; aboobo mwaalumi umwi wakazwa ku Betelehemu+ mucisi ca Juda akuyookkala mbuli mweenzu munyika ya Moabu,+ walo amukaintu wakwe alimwi abana bakwe basankwa bobilo.
2 Izina lyamwaalumi ooyo wakali Elimeleki, mukaintu wakwe wakali Naomi alimwi mazina aabana bakwe bakali ba Maloni a Kilioni. Aaba bakali bana Efrata baku Betelehemu waku Juda. Mpoonya bakasika kunyika ya Moabu akukkala ooko.
3 Mukuya kwaciindi Elimeleki mulumi wa Naomi wakafwa, aboobo Naomi wakasyaala abana bakwe basankwa bobilo.
4 Mpoonya baalumi aaba bakakwata bamakaintu bana Moabu; uumwi wakali Olipa eelyo umwi wakali Rute.+ Bakakkala ooko myaka iisika kukkumi.
5 Kumane bana aaba bobilo ba Maloni a Kilioni abalo bakafwa, aboobo Naomi wakasyaala katakwe bana bakwe bobilo alimwi amulumaakwe.
6 Mpoonya wakanyamuka abamukabana bakwe akuzwa munyika ya Moabu, nkaambo naakacili munyika ya Moabu wakamvwa kuti Jehova wakabayeeya bantu bakwe akubapa cakulya.
7 Wakanyamuka antoomwe abamukabana bakwe bobilo kuzwa kooko nkwaakali kukkala. Lino nobakali kuyaabweenda munzila kabapiluka kucisi ca Juda,
8 Naomi wakaambila bamukabana bakwe bobilo kuti: “Amupiluke umwi aumwi kuŋanda yabanyina. Jehova atondezye luyando lutamani kulindinywe+ mbubonya mbomwakalutondezya kubalumi banu ibakafwa alimwi akulindime.
9 Jehova aamupe kulyookezya umwi aumwi wanu muŋanda yamulumaakwe.”+ Kumane wakabamyonta, mpoonya bakapozomoka kulila.
10 Eelyo bakazumanana kumwaambila kuti: “Peepe, tulaunka limwi kubantu bako.”
11 Pele Naomi wakati: “Nobana bangu, amupiluke. Ino nkaambo nzi ncomuyanda kuunka andime? Sena mebo ndilakonzya kuzyala bana basankwa ibakonzya kuya kuba balumi banu?+
12 Amupiluke kaka bana bangu. Kamuya, nkaambo mebo ndacembaala, nsicikonzyi kukwatwa pe. Nokuba kuti ndaba alusyomo lwakuti inga ndakwatwa sunu masiku akuzyala bana basankwa,
13 sena inga mwabalindila mane bakakomene? Sena inga mwalikasya kukwatwa kumbi akaambo kambabo? Peepe nobana bangu, cilandicisa kapati ndayeeya mbomwapenga, nkaambo janza lya Jehova lyandibukila.”+
14 Bamvwe boobo bakalilisya, kumane Olipa wakamyonta banyinazyala akupiluka. Pele Rute wakakakatila kulimbabo.
15 Aboobo Naomi wakati: “Bona! Mukwatwanyoko wapiluka kubantu bakwe akuli baleza bakwe. Kopiluka amukwatwanyoko.”
16 Pele Rute wakati: “Utandikombelezyi kuti ndikusiye pe, kuti ndileke kukutobela; nkaambo kufwumbwa nkoya ambebo ndilaunka, alimwi kufwumbwa nkoyoolala ambebo ndiyoolala. Bantu bako bayooba bantu bangu, alimwi Leza wako uyooba Leza wangu.+
17 Kufwumbwa nkoyoofwida ambebo nkweyoofwida, alimwi ndiyoozikkwa nkukonya ooko. Jehova akandipe cisubulo cipati ikuti naa ndikazumizye cintu cili coonse kundaandaanya kulinduwe kunze lyalufwu.”
18 Naomi naakabona kuti Rute wazumanana kuti baunke limwi, wakaleka kumukombelezya kuti apiluke.
19 Eelyo bakazumanana kweenda mane bakasika ku Betelehemu.+ Lino mbobakasikila buyo mu Betelehemu, bantu boonse bamumunzi bakagambwa. Eelyo bamakaintu bakali kwaamba kuti: “Ma! Sena tali Naomi ooyu?”
20 Eelyo wakabaambila kuti: “Mutanoondiiti kuti Naomi. Kamundiita kuti Mara, nkaambo Singuzuzyoonse walekela kuti buumi bundiyumine kapati.+
21 Nindakaunka ndakalizwide, pele Jehova wandipilusya cinkwamaanza. Ino inga mwandiita buti kuti Naomi kakuli ngu Jehova wandilwana alimwi Singuzuzyoonse nguwandiletela mapenzi?”+
22 Oobu mbombubo Naomi mbwaakapiluka kuzwa kunyika ya Moabu+ antoomwe a Rute mukamwanaakwe. Bakasika ku Betelehemu kumatalikilo aakutebula bbaale.+
Amutumizyile bamwi
Amutumizyile bamwi
BBAIBBELE LYA BUSANDULUZI BWANYIKA MPYA
Rute 1
Chitonga
Amubale Bbaibbele aa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
bem_Latn bem_Latn bem_Latn unk cjk_Latn unk nya_Latn unk bem_Latn unk nya_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn bem_Latn tum_Latn bem_Latn bem_Latn bem_Latn tum_Latn bem_Latn bem_Latn swh_Latn tum_Latn sna_Latn lua_Latn eng_Latn